હિન્દુ ધર્મનો ઉત્તમમાં ઉત્તમ ગ્રંથ ગીતા યુદ્ધની ભૂમિ પર કહેવાયો છે. આપણે ત્યાં ‘પેંગડે પગ અને બ્રહ્મ ઉપદેશ ’ એ કહેવત છે. ગીતામાં તો ખરેખર એવું જ છે. પેંગડામાં પગ ભરાવ્યો હોય પછી અશ્વ પલાણવામાં આંખનું મટકું મારીએ એટલી વાર પણ ન લાગે. એટલી વારમાં બ્રહ્મ ઉપદેશ આપી શકાય ? કૃષ્ણે એ ચમત્કાર કર્યો છે. ગીતા આરંભાય છે, એ પહેલાં પણ યુદ્ધારંભના સૂચક સિંહનાદો સંભળાય છે, અને કૃષ્ણ તથા અર્જુનને કોઈ ગાઢ સંવાદમાં ખોવાયેલા જોઈ કંઈક વિસ્મિત અને કદાચ યોગમાયાથી કંઈક મૂર્છિત થઈ ગયેલા મહારથીઓ ધનંજયને ફરી બાણગાંડીવ ધારણ કરતાં જોઈ ફરી વાર મહાનાદ કરી રહે છે.